Minister pleit vir einde aan ‘terreur op ons paaie’Bernard Groenewald (Foto: Facebook) Fikile Mbalula, minister van vervoer, het Saterdag sy medelye betuig met die familie van die vragmotorbestuurder wat Vrydagaand aan sy beserings beswyk het nadat hy vroeër aangeval is. Bernard Groenewald het sowat twee weke gelede ernstige brandwonde opgedoen toe sy vragmotor langs die N1 naby Touwsrivier in die Wes-Kaap aan die brand gesteek is. Hy was sedertdien in die hospitaal onder verdowing en aan ŉ ventilator gekoppel. “Dit was ŉ sinnelose moord. ŉ Onskuldige man is vermoor, ŉ eggenoot en bydraende lid van ons samelewing is gruwelik aangeval,” het Ayanda Allie Paine, woordvoerder van die departement, in ŉ verklaring gesê. Paine het Groenewald se familie en vriende asook landsburgers daarvan verseker dat die regering alles in sy vermoë doen om kalmte in die vragmotorbedryf te weeg te bring en te verseker dat ’n aanval van dié aard nooit weer gebeur nie. Die aanval op Groenewald het gekom te midde van talle aanvalle op vragmotors en brandstigting wat die afgelope maand reg oor die land plaasgevind het. Mbalula het ŉ beroep op wetstoepassingsagentskappe gedoen om alles moontlik te doen om brandstigters aan die pen te laat ry en ŉ einde te bring aan “die terreur op ons paaie”. Maroela Media het vroeër berig Groenewald het derdegraadse brandwonde oor 60% tot 70% van sy lyf opgedoen toe boosdoeners op 2 Junie ŉ petrolbom deur die venster van die vragmotor gegooi het waarin hy in die vroeë oggendure langs die pad gelê en rus het. Groenewald was 30 jaar lank in die vervoerbedryf. ’n Roudiens word op 21 Junie om 15:00 in die NG-Kerk Suid in Mosselbaai gehou.